REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/56-18

29. mart 2018. godine

B e o g r a d

ZAPISNIK

39. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 29. MARTA 2018. GODINE

Sednica je počela u 11,10 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Dušan Bajatović, Milorad Mirčić, Momo Čolaković, Milan Lapčević i Zoltan Pek.

Sednici je prisustvovao i Vladimir Marinković (zamenik Milorada Mijatovića).

Sednici nisu prisustvovali članovi Odbora: Zoran Krasić, Saša Radulović, Goran Ćirić, Vojislav Vujić, niti njihovi zamenici.

Sednici je prisustvovao i narodni poslanik Đorđe Komlenski.

Na predlog predsednika, Odbor je većinom glasova („za“, jedan narodni poslanik nije iskoristio pravo da glasa) utvrdio sledeći:

D n e v n i r e d :

1. Razgovor sa kandidatom za izbor člana Komisije za hartije od vrednosti;
2. Razgovor sa kandidatima za izbor Saveta Državne revizorske institucije;
3. Utvrđivanje Predloga odluke o izboru člana Komisije za hartije od vrednosti;
4. Utvrđivanje Predloga odluke o izboru Saveta Državne revizorske institucije.

 Pre prelaska na rad po utvrđenom dnevnom redu Odbor je većinom glasova (11 „za“, dva člana Odbora nisu iskoristila pravo da glasaju) usvojio zapisnik sa 38. sednice Odbora.

**PRVA TAČKA DNEVNOG REDA:** Razgovor sa kandidatom za izbor člana Komisije za hartije od vrednosti

Predsednik Odbora je obavestila članove i zamenike članova Odbora da je Narodna skupština 22. marta 2018. godine, na Prvoj sednici Prvog redovnog zasedanja, na predlog Odbora, donela Odluku o prestanku funkcije članu Komisije za hartije od vrednosti Žarku Milićeviću, koji je podneo ostavku 13. novembra 2017. godine.

Odbor je, zbog toga, na osnovu člana 245. Zakona o tržištu kapitala, pokrenuo postupak izbora jednog člana Komisije, nakon čega je upućen poziv poslaničkim grupama da dostave Odboru pisani predlog kandidata za člana Komisije, najkasnije do 23. marta 2018. godine. Do navedenog roka predlog kandidata za člana Komisije, podnela je samo Poslanička grupa Srpska napredna stranka, koja je predložila Aleksandra Stojkovića.

Poslanička grupa Nova Srbija - Pokret za spas Srbije obavestila je Odbor da nema predlog za kandidata za izbor člana Komisije za hartije od vrednosti.

U nastavku sednice obavljen je razgovor sa kandidatom Aleksandrom Stojkovićem, u skladu sa članom 203. Poslovnika Narodne skupštine.

**DRUGA TAČKA DNEVNOG REDA:** Razgovor sa kandidatima za izbor Saveta Državne revizorske institucije

 Predsednik Odbora je obavestila članove i zamenike članova Odbora da je Predsedniku Saveta Državne revizorske institucije Radoslavu Sretenoviću, potpredsedniku Saveta Bojani Mitrović i članovima Saveta Državne revizorske institucije Nataliji Ćatović, Gordani Tišmi i Miroslavu Mitroviću funkcija predsednika, potpredsednika, odnosno članova Saveta prestala dana 25. septembra 2017. godine, kada im je istekao mandat na koji ih Narodna skupština izabrala 25. septembra 2012. godine.

Aleksandra Tomić je članove i zamenike članova podsetila na odredbu člana 19. Zakona o državnoj revizorskoj instituciji, kojom je propisan način izbora predsednika, potpredsednika i članova Saveta Državne revizorske institucije. Podsetila je članove Odbor da je Odbor, na osnovu člana 19. stav 1. Zakona o Državnoj revizorskoj instituciji, uputio poziv poslaničkim grupama da dostave predloge kandidata za predsednika, potpredsednika i tri člana Saveta Državne revizorske institucije, vodeći računa da kandidati budu predloženi u skladu sa članom 16. Zakona, kojim su utvrđeni uslovi koje kandidati za predsednika, potpredsednika i članove Saveta treba da ispunjavaju, članom 17. Zakona, kojim se utvrđuje nespojivost funkcije u Instituciji sa funkcijama navedenim u ovom članu, kao i članom 18. Zakona, kojim su utvrđeni nedozvoljeni međusobni odnosi nosilaca funkcija u Instituciji.

Nakon što je više puta produžen rok za dostavljanje predloga kandidata, predlog kandidata dostavile su: Poslanička grupa **„**Socijalistička partijaSrbije**“,** koja je predložila Bojanu Mitrović za potpredsednika Saveta; Poslanička grupa „Demokratska stranka**“**, koja je predložila Branku Ljiljak za predsednicu Saveta; Poslanička grupa „Dveri“, koja je predložila dr Predraga Mitrovića za predsednika Saveta i Vladimira Ilića za člana Saveta; Poslanička grupa „Srpska napredna stranka“, koja je predložila Duška Pejovića za predsednika Saveta i Nevenku Bojanić, Marijanu Simović i Ljiljanu Dimitrijević za članove Saveta; Poslanička grupa „Pokret socijalista – Narodna seljačka stranka – Ujedinjena seljačka stranka“, koja je predložila Mariju Jocić. Poslanička grupa „Savez vojvođanskih Mađara – Partija za demokratsko delovanje“ i Poslanička grupa „Nova Srbija – Pokret za spas Srbije“ obavestile su Odbor da nemaju predlog za članove Saveta Državne revizorske institucije.

Odbor je, u skladu sa članom 203. Poslovnika Narodne skupštine, obavio razgovor sa svim predloženim kandidatima.

U diskusiji su učestvovali Dušan Bajatović, Milan Lapčević, Milorad Mirčić, Goran Kovačević Vladimir Marinković, Momo Čolaković, Vladimir Marinković i Veroljub Arsić.

**TREĆA TAČKA DNEVNOG REDA:** Utvrđivanje Predloga odluke o izboru člana Komisije za hartije od vrednosti

 Na predlog predsednika, Odbor je, većinom glasova (11 „za“), utvrdio Predlog odluke o izboru Aleksandra Stojkovića za člana Komisije za hartije od vrednosti.

 Za predstavnika Odbora na sednici Narodne skupštine određena je dr Aleksandra Tomić, predsednik Odbora

**ČETVRTA TAČKA DNEVNOG REDA:** Utvrđivanje Predloga odluke o izboru Saveta Državne revizorske institucije

Na predlog predsednika, Odbor je većinom glasova (11 „za“), utvrdio Predlog odluke o izboru članova Saveta Državne revizorske institucije, tako što su predloženi:

- Za predsednika Saveta Državne revizorske institucije - dr Duško Pejović, diplomirani ekonomista, na period od pet godina.

- Za potpredsednika Saveta Državne revizorske institucije - Bojana Mitrović, diplomirani ekonomista, na period od pet godina.

- Za članove Saveta Državne revizorske institucije:

1. Nevenka Bojanić, diplomirani pravnik (sa pravosudnim ispitom), na period od pet godina,

2. Marijana Simović, diplomirani ekonomista, na period od pet godina,

3. Ljiljana Dimitrijević, diplomirani ekonomista, na period od pet godina.

 Za predstavnika Odbora na sednici Narodne skupštine određena je dr Aleksandra Tomić, predsednik Odbora.

 Sednica Odbora je završena u 14,00 časova.

 Sednica je tonski snimana.

 SEKRETAR PREDSEDNIK

Ljiljana Miletić Živković dr Aleksandra Tomić